b"\n_START_ARTICLE_\nPeresosos\n_START_SECTION_\nDescripci\xc3\xb3\n_START_PARAGRAPH_\nEl que m\xc3\xa9s crida l'atenci\xc3\xb3 d'aquests animals s\xc3\xb3n les seves urpes llargues i corbades que els serveixen com a ganxo quan s'agafen a les branques dels arbres. Tamb\xc3\xa9 tenen utilitat defensiva. Tots els peresosos tenen tres dits en els peus. Pel que fa a les mans, aquest nombre oscil\xc2\xb7la entre dos i tres, depenent del g\xc3\xa8nere (Bradypus en t\xc3\xa9 tres mentre que Choloepus en presenta dues). En totes les extremitats els dits s\xc3\xb3n sind\xc3\xa0ctils, \xc3\xa9s a dir, estan units. Pel que fa als bra\xc3\xa7os, aquests s\xc3\xb3n notablement m\xc3\xa9s llargs que les potes. Els peresosos tenen un cap petit i aplanat, sense pavell\xc3\xb3 auditiu, i la cua \xc3\xa9s pr\xc3\xa0cticament inexistent, encara que pot arribar als 9 cent\xc3\xadmetres. La mida d'aquests mam\xc3\xadfers compr\xc3\xa8n entre 40 a 75 cent\xc3\xadmetres i el pes ronda els 4,5 kg. Un altre fet distintiu \xc3\xa9s el nombre de v\xc3\xa8rtebres del coll; en la resta de mam\xc3\xadfers \xc3\xa9s de 7, per\xc3\xb2 en el cas dels peresosos \xc3\xa9s diferent segons les esp\xc3\xa8cies. S\xc3\xb3n longeus, poden viure fins a dotze anys. Gaireb\xc3\xa9 totes les esp\xc3\xa8cies de peresosos es troben en perill d'extinci\xc3\xb3 degut, sobretot, a la tala descontrolada de la selva Amaz\xc3\xb2nica.\n_START_SECTION_\nH\xc3\xa0bitat\n_START_PARAGRAPH_\nEls peresosos habiten els boscs tropicals de Centre-am\xc3\xa8rica i Sud-am\xc3\xa8rica, on tamb\xc3\xa9 se'ls anomena pericos ligeros. Comparteix h\xc3\xa0bitat amb el jaguar, el seu depredador m\xc3\xa9s freq\xc3\xbcent.\n_START_SECTION_\nH\xc3\xa0bits\n_START_PARAGRAPH_\nEls peresosos es desplacen de forma molt lenta, avan\xc3\xa7ant en primer lloc un membre i despr\xc3\xa9s l'altre. S\xc3\xb3n totalment incapa\xc3\xa7os de romandre drets i es mouen per terra arrossegant el cos amb gran dificultat. Els peresosos, com a norma general, baixen un o dos cops per setmana a terra per a defecar i orinar. Passen gran part del dia dormint, amb el cos enrotllat i el cap entre els bra\xc3\xa7os. En aquesta posici\xc3\xb3 l'animal es camufla for\xc3\xa7a b\xc3\xa9 i passa desapercebut enfront depredadors com el jaguar. A m\xc3\xa9s a m\xc3\xa9s, en el pelatge tenen incrustacions d'algues verdes unicel\xc2\xb7lulars que els confereixen un color verd\xc3\xb3s que tamb\xc3\xa9 els ajuda a ocultar-se. S\xc3\xb3n animals solitaris i silenciosos, per\xc3\xb2 a vegades emeten un so greu, a manera de lamentaci\xc3\xb3. Sorprenentment, els peresosos neden b\xc3\xa9 i poden creuar rius per a buscar parella o nous territoris. S\xc3\xb3n mam\xc3\xadfers d'h\xc3\xa0bits majorit\xc3\xa0riament nocturns._NEWLINE_Els peresosos did\xc3\xa0ctils poden arribar a ser for\xc3\xa7a agressius, s\xc3\xb3n m\xc3\xa9s actius que els peresosos trid\xc3\xa0ctils. No s\xc3\xb3n poc freq\xc3\xbcents disputes serioses entre mascles i femelles dominants. Les proporcions de femelles per mascle en aquest tipus de peres\xc3\xb3s s\xc3\xb3n de fins a un mascle per 10 o 20 femelles, en una \xc3\xa0rea determinada."